廖用中世綵堂
作者：呂本中
朝代：宋

paragraphs: 廖氏居七閩，土俗變齊魯。
子孫仁且壽，每繼先父祖。
作堂名世綵，此意天所予。
近者得矜式，遠者快先覩。
今公懷直道，邪正有區處。
還家上此堂，父祖當笑許。
小人慕清風，想像濯煩暑。
孰知少年場，有此毛髪古。
何時望世綵，得聽公笑語。
老松卧歲寒，亦以蔽風雨。
人或不予知，亦莫予敢侮。